Guadalope

Guadalope (en creòl antilhan Gwadlup, en francés Guadeloupe) es una archipèla de las Antilhas, en America, formada per Basse-Terre e Grande-Terre que representan l'illa parpalhon enrodada d'illons vesins: Maria-Galanta, La Desirada e Las Santas. Forma un departament (nº 971) e una region administrativa de l'estat francés. En 2007 separèron d'aqueu departament l'arrondiment de las illas del Nòrd, que venguèron doas collectivitats territorialas: Sant Martin e Sant Bartomieu. Lo capluòc es Basse-Terre. Lo gentilici es guadalopenc -a. Istòria L'illa es descobèrta per Cristòl Colomb pendent sa segonda expedicion. I desbarca lo 4 de novembre de 1493 en partissent de Maria-Galanta. Pren contacte ambe los indigènas caribes. Aquestes li dison que lor lilla se sona Kalokaera, nom que los espanhòls modifican primièr en Karukera e que significa: illa de las bèlas aigas. Colomb la torna batejar (Santa María de) Guadalupe (de Extremadura) per de motius religioses. Pren possession del novèl territòri al nom dels reis d'Espanha e contunha sa recèrca del continent. Guadalope coneisserà una relativa preséncia espanhòla fins a 1635.